[image: image10.wmf]

Informácia o implementácii Národného akčného plánu pre zelené verejné obstarávanie v Slovenskej republike na roky 2016 – 2020 za rok 2017

Úvod

Zelené verejné obstarávanie predstavuje také verejné obstarávanie, v rámci ktorého sú do procesov a postupov obstarávania zahrnuté environmentálne aspekty. Pre štát zohráva zelené verejné obstarávanie významnú úlohu z pohľadu efektívneho vynakladania verejných financií, dosahovania cieľov v oblasti zmierňovania a predchádzania zmeny klímy a ochrany životného prostredia ako i v oblasti zdravia obyvateľstva. Výsledkom je obstaranie tovarov, služieb či stavebných prác s priaznivejším vplyvom na životné prostredie v porovnaní s nadobudnutím porovnateľných produktov z hľadiska ich funkčnosti či výkonnosti bez zohľadnenia environmentálnych aspektov. Zelené verejné obstarávanie vytvára dopyt po výrobkoch a službách šetrných k životnému prostrediu, ekologickej výrobe produktov, environmentálnych technológiách a tiež po dodávateľoch realizujúcich svoju činnosť s ohľadom na životné prostredie. Zároveň berie do úvahy celý životný cyklus výrobkov a s tým súvisiace náklady. 

Zelené verejné obstarávanie je definované v Oznámení Komisie Európskemu parlamentu, Rade, Európskemu a sociálnemu výboru a Výboru regiónov KOM(2008) 400 s názvom Verejné obstarávanie pre lepšie životné prostredie. Stratégia Európa 2020 identifikuje zelené verejné obstarávanie ako jeden z kľúčových nástrojov na dosahovanie inteligentného, udržateľného a inkluzívneho rastu. V akčnom pláne EÚ pre obehové hospodárstvo je považované za jeden z kľúčových politických nástrojov prechodu hospodárstva na tzv. obehový model a EÚ ho aktívne podporuje a presadzuje prostredníctvom politiky udržateľnej výroby a spotreby. Na globálnej úrovni je podpora zadávania „zelených“ zákaziek v súlade s cieľmi udržateľného rozvoja stanovenými v dokumente Agenda 2030 prijatom na úrovni Organizácie spojených národov. 
S cieľom podporiť tovary, služby, stavebné práce, výrobné postupy, ďalšie prevádzkové činnosti a tiež postupy nakladania s odpadom, ktoré sú šetrné k životnému prostrediu ako aj s cieľom znižovať finančné náklady organizácie, politika zeleného verejného obstarávania zastáva čoraz významnejšiu úlohu a politická angažovanosť na európskej i medzinárodnej úrovni narastá. Verejní obstarávatelia sú povinní dodržiavať zásadu hospodárnosti pri vynakladaní verejných financií, čo znamená, že ich úlohou je získať za finančné prostriedky vynaložené z verejných zdrojov čo najvyššiu úžitkovú hodnotu pri obstarávaných komoditách. Získanie najvyššej úžitkovej hodnoty nemusí nevyhnutne znamenať orientáciu na najlacnejšiu ponuku.  Znamená to vybrať najlepšiu ponuku v rámci stanovených parametrov, ktorými môžu byť napríklad kvalita, účinnosť, efektívnosť, bezpečnosť, vhodnosť na daný účel, ako aj kvalita z pohľadu ochrany životného prostredia, ktorá by mala byť posudzovaná s ostatnými parametrami ako rovnocenný aspekt. 

Podľa údajov Európskej komisie, členské štáty EÚ každoročne obstarajú tovary a služby za viac ako 2 bilióny EUR, čo predstavuje približne 14% HDP EÚ
. Na Slovensku to v roku 2015 bolo takmer 5,2 miliardy EUR
 (6,6% HDP). Berúc do úvahy, že pri zelenom verejnom obstarávaní sa kladie dôraz na aspekt znižovania spotreby energie, vody, surovín, znižovania množstva nebezpečných látok vo výrobkoch, znižovania tvorby znečisťujúcich látok, využívania obnoviteľných zdrojov energie, nakupovania ekologických potravín, redukcie odpadov a množstva obalov, environmentálneho nakladania s odpadmi, recyklácie, opätovného použitia, energetickej efektívnosti, ekodizajnu výrobkov ako i inovácií, využitím existujúceho potenciálu kúpnej sily na výber tovarov, služieb a stavebných prác šetrných k životnému prostrediu možno významne prispieť k riešeniu mnohých environmentálnych a klimatických výziev, ktorým Európa i Slovensko čelí.

Výhody zeleného verejného obstarávania sú zrejmé nielen pri plnení osobitných cieľov a úloh v oblasti životného prostredia (napr. energetická účinnosť, znižovanie emisií skleníkových plynov), ale aj pri zlepšovaní sociálnych a zdravotných podmienok života (napr. zvyšovanie kvality života, ochrana zdravia), v úspore nákladov, v posilnení dôvery občanov, podnikov a spoločnosti smerom k verejnej správe, v presadzovaní inovácií a podpore vývoja konkurencieschopných environmentálnych výrobkov a služieb a ich rozšírení na trhu.
1. Národný akčný plán pre zelené verejné obstarávanie v Slovenskej republike na roky 2016 až  2020

V Slovenskej republike je uplatňovanie politiky zeleného verejného obstarávania podporené prostredníctvom vládou schváleného Národného akčného plánu pre zelené verejné obstarávanie v Slovenskej republike na roky 2016 – 2020 (akčný plán), ktorého gestorom je Ministerstvo životného prostredia Slovenskej republiky. Akčný plán schválený uznesením vlády č. 590/2016 ukladá ministrom a predsedom ústredných orgánov štátnej správy Slovenskej republiky uplatňovať princípy zeleného verejného obstarávania v rámci svojej pôsobnosti, zatiaľ čo predsedom samosprávnych krajov a predsedovi Združenia miest a obcí Slovenska je uplatňovanie zeleného verejného obstarávania v rámci ich pôsobnosti odporúčané. 

Strategickým cieľom Národného akčného plánu pre zelené verejné obstarávanie v Slovenskej republike na roky 2016 – 2020 je dosiahnuť 50 %-ný podiel zrealizovaných zelených zákaziek orgánmi štátnej správy z celkového objemu nimi uzatvorených zmlúv pre vybrané skupiny produktov. Úroveň uplatňovania zeleného verejného obstarávania sa hodnotí na základe dvoch kvantitatívnych indikátorov, a to:

Indikátor 1: percentuálny podiel zeleného verejného obstarávania z celkového verejného obstarávania vo väzbe na počet zákaziek (zmlúv, objednávok, nákupov) za príslušný kalendárny rok;
Indikátor 2: percentuálny podiel zeleného verejného obstarávania z celkového verejného obstarávania vo väzbe na hodnotu (v EUR bez DPH) uskutočnených zákaziek (zmlúv, objednávok, nákupov) za príslušný kalendárny rok. 

Na dosiahnutie cieľov sú v rámci akčného plánu stanovené nasledovné hlavné opatrenia, ktorých plnenie sa realizuje prostredníctvom plánovaných aktivít: 

(i) podpora verejných orgánov pri realizácií zeleného verejného obstarávania; 

(ii) sledovanie pokroku/vývoja zeleného verejného obstarávania;
(iii) spolupráca s relevantnými európskymi a národnými inštitúciami. 
Uznesenie vlády Slovenskej republiky č. 590/2016 ukladá ministrovi životného prostredia Slovenskej republiky v spolupráci s ostatnými ministrami a predsedami ústredných orgánov štátnej správy predkladať na rokovanie vlády pravidelné informatívne materiály 
o implementácii zeleného verejného obstarávania za príslušný kalendárny rok. Ministerstvo životného prostredia ako gestor zeleného verejného obstarávania zabezpečilo monitorovanie úrovne uplatňovania zeleného verejného obstarávania v Slovenskej republike za rok 2017 prostredníctvom Slovenskej agentúry životného prostredia, ktorá v spolupráci s Ministerstvom životného prostredia Slovenskej republiky nastavila podmienky monitorovania. Slovenská agentúra životného prostredia zabezpečila obsahový a technický rámec online dotazníka ako aj samotné monitorovanie, ktoré prebiehalo v termíne od 21. marca 2018 do 13. apríla 2018. 
2. Priemerná úroveň uplatňovania zeleného verejného obstarávania v Slovenskej republike za rok 2017

V rámci monitorovania priemernej úrovne uplatňovania zeleného verejného obstarávania v Slovenskej republike za rok 2017 bolo oslovených celkovo 1 446 verejných inštitúcií Slovenskej republiky (z toho 407 ústredných orgánov štátnej správy a im podriadených organizácií, 8 samosprávnych krajov a 852 verejných inštitúcií nimi zriadenými, 140 miest a 39 mestských častí miest Bratislava a Košice). Do dotazníkového prieskumu realizovaného prostredníctvom online formulára sa zapojilo 366 subjektov (príloha č. 1), čo predstavuje 25,3 %-nú návratnosť. Z 366 zapojených subjektov bolo 199 ústredných orgánov štátnej správy a im podriadených organizácií, 5 samosprávnych krajov, 148 inštitúcií zriadených samosprávnymi krajmi, 13 miest a 1 mestská časť mesta Košice. Z celkového počtu subjektov, ktoré sa zapojili do monitorovania v roku 2017, 205 organizácií realizovalo zelené verejné obstarávanie, čo predstavuje podiel 56% (graf 1). 

Graf 1 Percentuálny podiel subjektov zapojených do prieskumu, ktoré realizovali zelené verejné obstarávanie

Tabuľka 1 zobrazuje počet subjektov, ktoré boli oslovené v rámci dotazníkového prieskumu  (1 446), a počet aktívne zapojených subjektov (366), t. j. subjektov, ktoré odpovedali 
na dotazníkový prieskum a boli zaradené do vyhodnotenia.
Tabuľka 1 Prehľad počtu oslovených a zapojených subjektov v rámci monitorovania za rok 2017

	
	Ústredné orgány štátnej správy
	Samosprávne kraje a mestá
	Spolu

	Počet oslovených subjektov
	407
	1 039
	1 446

	Počet subjektov zapojených do vyhodnotenia
	199
	167
	366


Tabuľka 2 zobrazuje počet oslovených subjektov a počet odpovedí v členení na jednotlivé rezorty, samosprávne kraje a mestá Slovenskej republiky.

Tabuľka 2  Prehľad počtu oslovených a zapojených subjektov v členení podľa typu subjektu
	Typ subjektu s podriadenými organizáciami
	Počet oslovených subjektov
	Počet zapojených subjektov

	Ministerstvo financií Slovenskej republiky
	14
	4

	Ministerstvo práce, sociálnych vecí a rodiny Slovenskej republiky
	73
	32

	Ministerstvo dopravy a výstavby Slovenskej republiky
	25
	6

	Ministerstvo obrany Slovenskej republiky
	13
	2

	Ministerstvo hospodárstva Slovenskej republiky
	18
	7

	Ministerstvo životného prostredia Slovenskej republiky
	14
	10

	Ministerstvo zdravotníctva Slovenskej republiky
	76
	16

	Ministerstvo zahraničných vecí a európskych záležitostí Slovenskej republiky
	5
	4

	Ministerstvo vnútra Slovenskej republiky
	1
	1

	Ministerstvo spravodlivosti Slovenskej republiky
	84
	60

	Ministerstvo pôdohospodárstva a rozvoja vidieka Slovenskej republiky
	21
	11

	Ministerstvo školstva, vedy, výskumu a športu Slovenskej republiky
	17
	11

	Ministerstvo kultúry Slovenskej republiky
	31
	22

	Ostatné ústredné orgány štátnej správy a ostatné orgány štátnej správy
	15
	13

	SPOLU Ústredné orgány štátnej správy
	407
	199

	Bratislavský samosprávny kraj
	80
	7

	Banskobystrický samosprávny kraj
	122
	4

	Košický samosprávny kraj
	113
	20

	Nitriansky samosprávny kraj
	109
	24

	Prešovský samosprávny kraj
	139
	13

	Trenčiansky samosprávny kraj
	82
	20

	Trnavský samosprávny kraj
	93
	22

	Žilinský samosprávny kraj
	122
	43

	Mestá a mestské časti
	179
	14

	SPOLU Samosprávne kraje, mestá a mestské časti
	1 039
	167

	CELKOM
	 1 446
	366


V roku 2017 realizovalo 366 subjektov, zapojených do vyhodnotenia, spolu 237 309 zákaziek, z čoho bolo 61 783 zákaziek na dodanie tovaru, 172 314 zákaziek na poskytnutie služby 
a 3 212 zákaziek na uskutočnenie stavebných prác. Celková hodnota realizovaných zákaziek bola  702 654 147,61 EUR bez DPH, z čoho bolo vynaložených na tovary 245 260 939,45 EUR bez DPH, na služby 322 884 911,11 EUR bez DPH a 134 508 297,04 EUR bez DPH na stavebné práce (tabuľka 3).

Tabuľka 3  Počet a hodnota zákaziek, realizovaných v roku 2017

	
	Ústredné orgány

štátnej správy
	Samosprávne kraje a mestá
	Spolu

	Celkový počet zákaziek
	Tovary
	42 756
	19 027
	61 783

	
	Služby
	160 196
	12 118
	172 314

	
	Práce
	1 611
	1 601
	3 212

	
	Spolu
	204 563
	32 746
	237 309

	Celková hodnota zákaziek [EUR 
bez DPH]
	Tovary
	226 704 728,32
	18 556 211,13
	245 260 939,45

	
	Služby
	302 689 468,24
	20 195 442,87
	322 884 911,11

	
	Práce
	89 250 109,34
	45 258 187,70
	134 508 297,04

	
	Spolu
	618 644 305,90
	84 009 841,70
	702 654 147,61


Na účely monitorovania sa v kontexte akčného plánu za zelenú zákazku považovala zákazka, uzatvorená zmluva, objednávka alebo zrealizovaný nákup, pri ktorých sa uplatnila minimálne jedna environmentálna charakteristika vychádzajúc z hlavných/základných environmentálnych charakteristík zeleného verejného obstarávania vytvorených Európskou komisiou definovaných v produktových listoch dostupných na webovom sídle Európskej komisie. Pod pojmom environmentálna charakteristika rozumieme technickú špecifikáciu, vlastnosť alebo úroveň environmentálneho profilu produktu (tovaru, služby, alebo práce), ktorá v porovnaní s produktom slúžiacim na rovnaký účel, ktorý by bol inak obstaraný znižuje jeho negatívny vplyv na životné prostredie. 

Tabuľka 4 poskytuje informácie o počte a hodnote zrealizovaných zákaziek, nákupov, objednávok a zmlúv s uplatnením environmentálnych charakteristík (zelené zákazky). V roku 2017 uskutočnilo 205 subjektov spolu 7 712 zelených zákaziek, z čoho 6 697  zákaziek bolo na dodanie tovaru, 952 zákaziek na poskytnutie služby a 63 zákaziek 
na uskutočnenie stavebných prác. Celková hodnota zelených zákaziek bola 45 204 499,24 EUR bez DPH, z čoho 37 974 510,92 EUR bez DPH bolo vynaložených na tovary,  
2 310 627,79 EUR bez DPH na služby a 4 919 360,53 EUR bez DPH na stavebné práce.

 Tabuľka 4 Počet a hodnota zelených zákaziek, realizovaných v roku 2017 

	
	Ústredné orgány štátnej správy
	Samosprávne kraje a mestá
	Spolu

	Celkový počet zelených zákaziek
	Tovary
	5 394
	1 303
	6 697

	
	Služby
	611
	                 341
	952

	
	Práce
	48
	15  
	63

	
	Spolu
	6 053
	1 659
	7 712

	Celková hodnota  zelených zákaziek [EUR bez DPH]
	Tovary
	36 363 615,36
	1 610 895,56
	37 974 510,92

	
	Služby
	2 016 514,30
	294 113,49
	2 310 627,79

	
	Práce
	4 284 760,68
	634 599,85
	4 919 360,53

	
	Spolu
	42 664 890,34
	  2 539 608,90
	45 204 499,24


3. Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 1

3.1 Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 1 – ústredné orgány štátnej správy

Graf 2 porovnáva celkový počet všetkých zákaziek s počtom realizovaných zelených zákaziek/nákupov uskutočnených v roku 2017 ústrednými orgánmi štátnej správy a im podriadenými organizáciami zapojenými do monitorovania. V roku 2017 sa uskutočnilo spolu  42 756 zákaziek/nákupov na dodanie tovaru, z čoho 5 394 zákaziek bolo s využitím environmentálnych charakteristík, na poskytnutie služby sa zrealizovalo 160 196 zákaziek, z ktorých 611 bolo zelených a na uskutočnenie stavebných prác sa zrealizovalo 1 611 zákaziek, z toho pri 48 z nich boli uplatnené environmentálne charakteristiky.

Graf 2  Celkový počet zákaziek a počet zelených zákaziek,  zrealizovaný ústrednými orgánmi štátnej správy a im 
podriadenými organizáciami

Priemerná úroveň zeleného verejného obstarávania za rok 2017, ktorú dosiahli ústredné orgány štátnej správy a im podriadené organizácie, vo väzbe na indikátor 1 je 2,96%.
3.2 Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 1 – samosprávne kraje a mestá

Graf 3 porovnáva celkový počet všetkých zákaziek s počet zrealizovaných zelených zákaziek/nákupov uskutočnených v roku 2017 samosprávnymi krajmi a mestskými úradmi zapojenými do monitorovania. Uskutočnilo sa spolu 19 027 zákaziek/nákupov 
na dodanie tovaru, z čoho pri 1 303 zákazkách boli využité environmentálne charakteristiky, na poskytnutie služby sa zrealizovalo  12 118 zákaziek, z ktorých 341 bolo zelených a na uskutočnenie stavebných prác sa zrealizovalo 1 601 zákaziek, z toho pri 15 z nich sa uplatnili environmentálne charakteristiky.

Graf 3 Celkový počet zákaziek a počet zelených zákaziek, zrealizovaných  samosprávnymi krajmi a mestami

Priemerná úroveň zeleného verejného obstarávania/nakupovania za rok 2017, ktorú dosiahli samosprávne kraje s podriadenými organizáciami a mestá, vo väzbe na indikátor 1 je 5,07%.   

Prehľad o celkovom počte realizovaných zákaziek subjektov zapojených do vyhodnotenia v členení na zákazky na dodanie tovaru, zákazky na poskytnutie služby a zákazky 
na uskutočnenie stavebných prác v pomere k počtu zelených zákaziek na tovary, služby a stavebné práce poskytuje graf 4. V roku 2017 sa realizovalo spolu 61 783 zákaziek/nákupov na dodanie tovaru, z čoho bolo 6 697 zákaziek s využitím environmentálnych charakteristík. Na poskytnutie služby sa zrealizovalo spolu 172 314 zákaziek, z čoho bolo 952 zelených zákaziek. Na uskutočnenie stavebných prác sa zrealizovalo 3 212 zákaziek, z toho pri 63 z nich boli uplatnené environmentálne charakteristiky.

Graf 4 Celkový počet zákaziek a počet zelených zákaziek

Na základe údajov získaných od verejných obstarávateľov zapojených do monitorovania sa priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 1 (percentuálny podiel zeleného verejného obstarávania z celkového verejného obstarávaniu vo väzbe na počet zákaziek, uzatvorených zmlúv, objednávok a nákupov) nachádza na úrovni 3,25%.

4. Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 2

4.1 Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 2 – ústredné orgány štátnej správy

Graf 5 dokumentuje porovnanie celkovej hodnoty všetkých zákaziek v EUR bez DPH s hodnotou zákaziek/nákupov s uplatnením environmentálnych charakteristík uskutočnených v  roku 2017 ústrednými orgánmi štátnej správy a im podriadenými organizáciami, ktoré sa zapojili do monitorovania. Celkom sa zrealizovali nákupy v hodnote 226 704 728,32 EUR 
bez DPH na dodanie tovaru, z toho sa 36 363 615,36 EUR bez DPH vyčerpalo na nákup tovarov s využitím environmentálnych charakteristík. Na poskytnutie služby sa celkom vyčerpalo 302 689 468,24 EUR bez DPH, z toho 2 016 514,30 EUR bez DPH 
na poskytnutie zelených služieb. Na realizáciu stavebných prác sa vynaložilo 89 250 109,34 EUR bez DPH, pričom 4 284 760,68 EUR bez DPH predstavuje hodnotu zákaziek 
na stavebné práce, pri ktorých boli zohľadnené environmentálne aspekty.
Graf 5 Celková hodnota zákaziek a hodnota zelených zákaziek, zrealizovaných ústrednými orgánmi a ich podriadenými organizáciami

Priemerná úroveň uplatňovania zeleného verejného obstarávania/nakupovania v Slovenskej republike za rok 2017, ktorú dosiahli ústredné orgány štátnej správy a im podriadené organizácie, vo väzbe na indikátor 2 je 6,90%.

4.2 Priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 2 – samosprávne kraje a mestá

Graf 6 zobrazuje porovnanie celkovej hodnoty všetkých zákaziek v EUR bez DPH s hodnotou zákaziek/nákupov s uplatnením environmentálnych charakteristík, uskutočnených v  roku 2017 samosprávnymi krajmi a mestami, ktoré sa zapojili do monitorovania. Spolu sa zrealizovali zákazky v hodnote 18 556 211,13 EUR bez DPH na dodanie tovaru, z toho sa 1 610 895,56 EUR bez DPH vynaložilo na nákup tovarov s využitím environmentálnych charakteristík. Na poskytnutie služby sa celkom vynaložilo 20 195 442,87 EUR bez DPH, z toho 294 113,49 EUR bez DPH na poskytnutie zelených služieb. 
Na uskutočnenie stavebných prác sa vynaložilo 45 258 187,70 EUR bez DPH, z toho 
634 599,85 EUR bez DPH predstavuje hodnotu zákaziek na stavebné práce, pri ktorých boli zohľadnené environmentálne aspekty.
Graf 6 Celková hodnota zákaziek a hodnota zelených zákaziek, zrealizovaných samosprávnymi krajmi a mestami

Priemerná úroveň uplatňovania zeleného verejného obstarávania/nakupovania v Slovenskej republike za rok 2017, ktorú dosiahli samosprávne kraje s podriadenými organizáciami a mestami, vo väzbe na indikátor 2 je 3,02 %.

Prehľad o celkovej hodnote realizovaných zákaziek všetkých zapojených subjektov v členení na zákazky na dodanie tovaru, zákazky na poskytnutie služby a zákazky na uskutočnenie stavebných prác v pomere k hodnote zelených zákaziek na tovary, služby a stavebné práce, poskytuje graf 7. Celkom sa vynaložilo 245 260 939,45 EUR bez DPH na zákazky na dodanie tovaru, z čoho 37 974 510,92 EUR bez DPH bolo využitých na nákup tovarov s uplatnením environmentálnych charakteristík. Na poskytnutie služby bolo vynaložených  322 884 911,11 EUR bez DPH, z čoho 2 310 627,79 EUR bez DPH bolo využitých na nákup zelených služieb.  Na uskutočnenie stavebných prác bolo vynaložených 134 508 297,04 EUR bez DPH, pričom 4 919 360,53 EUR bez DPH predstavuje hodnotu zákaziek na stavebné práce, pri ktorých boli zohľadnené environmentálne aspekty.
Graf 7 Celková hodnota zákaziek a hodnota zelených zákaziek

Na základe údajov, získaných od verejných obstarávateľov zapojených do monitorovania sa priemerná úroveň uplatňovania zeleného verejného obstarávania/nakupovania v Slovenskej republike za rok 2017 vo väzbe na indikátor 2 (percentuálny podiel zeleného verejného obstarávania vzhľadom k celkovému verejnému obstarávaniu vo väzbe na finančnú hodnotu) nachádza na úrovni 6,43%.

Celkové zhrnutie výsledkov týkajúce sa vyhodnotenia priemernej úrovne uplatňovania zeleného verejného obstarávania vo väzbe na indikátor 1 a 2 dokumentuje tabuľka 5.
Tabuľka 5 Dosiahnuté výsledky indikátorov 1 a 2 pre ústredné orgány štátnej správy, samosprávne kraje a mestá a celkové hodnoty v členení podľa druhu zákazky
	Druh zákazky
	Ústredné orgány štátnej správy
	Samosprávne kraje a mestá
	Celkovo

	
	Indikátor 1 v %
	Indikátor 1 v %
	Indikátor 1 v %

	Tovary
	12,62
	6,85
	10,84

	Služby
	0,38
	2,81
	0,55

	Práce
	2,98
	0,94
	1,96

	Celkovo
	2,96
	5,07
	3,25

	 
	Indikátor 2 v %
	Indikátor 2 v %
	Indikátor 2 v %

	Tovary
	16,04
	8,68
	15,48

	Služby
	0,67
	1,46
	0,72

	Práce
	4,80
	1,40
	3,66

	Celkovo
	6,90
	3,02
	6,43


Grafické vyjadrenie celkovej priemernej úrovne uplatňovania zeleného verejného obstarávania/nakupovania v Slovenskej republike za rok 2017 vyhodnotené na základe údajov získaných od subjektov zapojených do vyhodnotenia, zobrazené aj v členení 
na ústredné orgány štátnej správy s podriadenými organizáciami a na samosprávne kraje s podriadenými organizáciami a mestami reprezentuje graf 8.
Graf  8 Priemerná úroveň uplatňovania zeleného verejného obstarávania v Slovenskej republike  za rok 2017

V rámci indikátora 1 (percentuálny podiel zeleného verejného obstarávania z celkového verejného obstarávania vo väzbe na počet zákaziek), samosprávne kraje a mestá dosiahli vyššiu primernú úroveň uplatňovania (5,07%) ako ústredné orgány štátnej správy (2,96%). V rámci indikátora 2 (percentuálny podiel zeleného verejného obstarávania z celkového verejného obstarávania vo väzbe na hodnotu zákaziek), ústredné orgány štátnej správy dosiahli vyššiu priemernú úroveň uplatňovania (6,9%) ako samosprávne kraje a mestá (3,02%). Celková priemerná úroveň uplatňovania zeleného verejného obstarávania bola vyššia pri indikátore 2 – hodnote zákaziek (6,43%) ako pri indikátore 1 – počte zákaziek (3,25%). 
5. Vyhodnotenie prioritných skupín produktov pre zelené verejné obstarávanie v Slovenskej republike za rok 2017

Európska komisia od roku 2008 vytvára a aktualizuje verejne dostupné environmentálne charakteristiky pre vybrané skupiny produktov s cieľom podpory uplatňovania zeleného verejného obstarávania, ktoré publikuje v rámci produktových listov na ich priame využitie v súťažných podkladoch procesu verejného obstarávania. Tieto environmentálne charakteristiky sú založené na údajovej základni, ktorá využíva dostupné vedecké podklady, prístup LCA (posudzovanie životného cyklu), existujúce kritériá environmentálneho označovania. Sú vytvárané v spolupráci so zainteresovanými stranami z priemyslu, občianskej spoločnosti a zástupcov členských štátov. Spoločné environmentálne charakteristiky pre zelené verejné obstarávanie boli vytvorené za účelom jednotnej a transparentnej realizácie zeleného verejného obstarávania v celej Európskej únii ako i v snahe o vytvorenie jednotného spôsobu monitorovania úrovne zeleného verejného obstarávania v členských štátoch Európskej únie. S ohľadom na harmonizáciu procesov Európskej únie a berúc do úvahy trhové podmienky Slovenskej republiky je v rámci národného akčného plánu pre zelené verejné obstarávanie na roky 2016-2020 do monitorovania zahrnutých 12 vybraných prioritných skupín produktov, ktoré sa sledovali aj v roku 2017. Stav celkového počtu a hodnoty zákaziek ako aj počtu a hodnoty zelených zákaziek v 12-tich prioritných skupinách produktov realizovaných verejnými inštitúciami za rok 2017 sa uvádza tabuľka 6. 

Tabuľka 6 Celkový počet a hodnota zákaziek a počet a hodnota zelených zákaziek pre vybrané skupiny produktov

	Skupina produktov
	Celkový počet zákaziek
	Celková hodnota zákaziek 
[v € bez DPH]
	Uplatnenie zeleného verejného obstarávania
	Ind.1 [%]
	Ind.2[%]

	
	
	
	Počet zákaziek
	Hodnota zákaziek 
[v € bez DPH]
	
	

	Čistiace prostriedky a upratovacie  služby
	2 316
	3 610 032,27
	674
	770 912,13
	29,1
	21,4

	Elektrická energia
	1 284
	17 335 691,52
	369
	13 530 861,06
	28,7
	78,1

	Kopírovací a grafický papier
	782
	643 281,77
	469
	330 127,08
	60
	51,3

	Nábytok
	850
	1 435 561,15
	140
	250 099,29
	16,5
	17,4

	Návrh, výstavba a správa kancelárskych budov
	578
	17 618 913,61
	338
	8 662 678,39
	58,5
	49,2

	Počítače a monitory
	654
	11 214 567,59
	347
	9 591 549,73
	53,1
	85,5

	Potraviny a stravovacie služby
	16 201
	16 254 044,31
	4 789
	2 749 063,46
	29,6
	16,9

	Projektovanie, výstavba a údržba ciest
	145
	7 434 768,24
	16
	278 548,85
	11
	    3,7

	Textil
	1 010
	2 927 177,89
	115
	2 230 568,75
	11,4
	76,2

	Verejné osvetlenie
	1 162
	2 378 684,76
	8
	130 795,41
	22,9
	5,5

	Vozidlá a dopravné služby
	1 162
	10 143 659,04
	400
	6 512 015,10
	34,4
	64,2

	Zobrazovacie zariadenia
	87
	315 694,48
	47
	167 279,97
	54
	53


Na základe údajov z monitorovania, v roku 2017 sa najviac obstáravalo pokiaľ ide o počet zákaziek v produktovej skupine „Potraviny a stravovacie služby“ (16 201). Táto skupina dominuje aj pokiaľ ide o počet zákaziek so zahrnutím environmentálnych aspektov (4 789). Najmenej početnou skupinou produktov s počtom zákaziek 87 bola produktová skupina „Zobrazovacie zariadenia“, najmenej zelených zákaziek čo sa týka počtu bolo zaznamenaných v produktovej skupine „Verejné osvetlenie“ (iba 8). Graf 9 uvedený v prílohe č. 2 poukazuje na celkový počet zákaziek realizovaných verejnými inštitúciami v prioritných skupinách produktov a porovnáva ho s počtom zelených zákaziek v týchto skupinách.
Zákazky s najvyššou hodnotou (17 618 913,61 EUR bez DPH) sa realizovali v rámci skupiny produktov „Návrh, výstavba a správa kancelárskych budov“, najmenej finančných prostriedkov (315 694,48 EUR bez DPH) bolo vynaložených na obstaranie v skupine produktov „Zobrazovacie zariadenia“. Najviac zelených zákaziek pokiaľ ide o hodnotu bolo zaznamenaných v skupine produktov „Elektrická energia“ (13 530 861,06 EUR bez DPH), najmenej v skupine „Verejné osvetlenie“ (130 795,41 EUR bez DPH). Graf 10 uvedený v prílohe č. 2 poukazuje na celkovú hodnotu zákaziek realizovaných verejnými inštitúciami v prioritných skupinách produktov a porovnáva ju s hodnotou zelených zákaziek.
Porovnanie hodnôt dosiahnutých v rámci prioritných skupín produktov pre indikátor 1 a 2 zobrazuje graf 11. 
Graf 11 Indikátor 1 a indikátor 2 pre  prioritné skupiny produktov

Najväčší podiel počtu zelených zákaziek v porovnaní s celkovým počtom zákaziek bol dosiahnutý v skupine „Kopírovací a grafický papier“ (60%), „Návrh, výstavba a správa kancelárskych budov“ (58,5%) a „Počítače a monitory“ (53,1%), naopak najnižší v skupine produktov „Projektovanie, výstavba a údržba ciest“ (iba 11%).

Najväčší podiel hodnoty zelených zákaziek v porovnaní s celkovou hodnotou zákaziek bol dosiahnutý v skupine produktov „Počítače a monitory“ (85,5%), „Elektrická energia“ (78,1%) a „Textil“ (76,2%), naopak najnižší v skupine produktov „Projektovanie, výstavba a údržba ciest s hodnotou“ (iba 3,7%).
6. Vyhodnotenie zamerania zelených zákaziek z pohľadu uplatnenia vybraných environmentálnych charakteristík v troch skupinách produktov  

Nakoľko ambíciou Národného akčného plánu pre zelené verejné obstarávanie na roky 2016-2020 je vytvoriť podmienky pre povinné uplatňovanie environmentálnych charakteristík pre skupiny produktov „Kopírovací a grafický papier“, „Počítače a monitory“, „Vozidlá a dopravné služby“, monitorovanie zeleného verejného obstarávania sa zameralo aj na identifikáciu miery využitia konkrétnych environmentálnych charakteristík v rámci týchto troch skupín produktov (tabuľka 7).
Tabuľka 7 Zameranie zelených zákaziek pre vybrané skupiny produktov

	Kopírovací a grafický papier 

(celkový počet zelených zákaziek: 469)
	Počet označení

	Environmentálna charakteristika
	Celkovo
	Ústredné orgány štátnej správy
	Samosprávne kraje a mestá

	recyklovaný papier
	101
	54
	47

	drevné vlákna z udržateľných lesov (označenie FSC, PEFC)
	38
	24
	14

	environmentálne označovanie
	88
	55
	33

	environmentálne riadenie podniku (ISO 14001/EMAS)
	41
	25
	16

	enviro. spôsob výroby papiera
	28
	21
	7

	iné
	23
	16
	7

	Počítače a monitory 

(celkový počet zelených zákaziek: 347)
	Počet označení

	Environmentálna charakteristika
	Celkovo
	Ústredné orgány štátnej správy
	Samosprávne kraje a mestá

	energetická účinnosť počítačov podľa normy Energy Star 6.1
	75
	52
	23

	energetická účinnosť monitorov podľa normy Energy Star 6.0
	66
	41
	25

	kritériá týkajúce sa prítomnosti nebezpečných látok
	14
	10
	4

	predĺženie životnosti výrobku
	33
	23
	10

	dostupnosť náhradných dielov
	72
	45
	27

	konštrukcia umožňujúca opraviteľnosť
	44
	26
	18

	jednoduchá výmena dobíjateľných batérií
	26
	16
	10

	bezpečný zber, sanitácia, opätovné použitie a recyklácia počítačov
	59
	39
	20

	iné environmentálne charakteristiky
	21
	17
	4

	Vozidlá a dopravné služby 

(celkový počet zelených zákaziek: 400)
	Počet označení

	Environmentálna charakteristika
	Celkovo
	Ústredné orgány štátnej správy
	Samosprávne kraje a mestá

	nízke emisie CO2
	35
	30
	5

	emisie výfukových plynov- norma EURO 5- osobné a ľahké nákladné vozidlá
	39
	31
	8

	emisie výfukových plynov- norma EURO 6- služby autobusovej dopravy
	11
	7
	4

	emisie výfukových plynov- norma EURO 4- vozidlá na zber odpadu
	4
	3
	1

	emisie výfukových plynov- norma EEV- autobusy
	2
	1
	1

	pokyny na ekologickú jazdu
	12
	10
	2

	emisie hluku
	16
	11
	5

	používanie alternatívnych palív
	2
	1
	1

	likvidácia mazacích olejov a pneumatík
	25
	20
	5

	iné environmentálne charakteristiky
	12
	8
	4


V rámci skupiny produktov „Kopírovací a grafický papier“ bola z celkového počtu 469 zelených zákaziek najviac uplatňovaná charakteristika vzťahujúca sa na recyklovaný papier (101), na environmentálne označovanie (88) a environmentálne riadenie podniku ISO 14001/EMAS (41). Pri skupine produktov „Počítače a monitory“ bola z celkového počtu 347 zákaziek najviac žiadaná energetická účinnosť počítačov podľa normy Energy Star, ktorá bola označená celkovo 141-krát. Vysoký počet označení 72 bol pri tejto skupine aj pre environmentálnu charakteristiku vzťahujúcu sa na dostupnosť náhradných dielov. Bezpečný zber, sanitácia, opätovné použitie a recyklácia počítačov boli v zákazkách využité 59-krát. „Vozidlá a dopravné služby“ boli obstarané na zeleno 400-krát, pričom norma EURO 5 a EURO 6 vzťahujúce sa na emisie výfukových plynov boli ako environmentálna charakteristika použité 50-krát. Požiadavka na nízke emisie CO2 bola zadaná v 35-tich prípadoch a požiadavka vzťahujúca sa na likvidáciu mazacích olejov 25-krát. 
V skupinách produktov „Kopírovací a grafický papier“, „Počítače a monitory“, „Vozidlá 
a dopravné služby“ bol v roku 2017 zaznamenaný významný percentuálny podiel zelených zákaziek tak na celkovom počte ako aj hodnote zákaziek. Tabuľka 8 poukazuje na tento podiel a tiež ho porovnáva s rokom 2016. Dosiahnuté výsledky v týchto troch skupinách produktov preukázali vysoký potenciál pre uplatňovanie zeleného aspektu v procese verejného obstarávania. 
Tabuľka 8 Porovnanie dosiahnutých hodnôt v roku 2016 a 2017 pre indikátor 1 a indikátor 2 v rámci vybraných skupín produktov 

	Skupina produktov
	Indikátor 1 [%]
	Indikátor 2 [%]

	
	r. 2016
	r. 2017
	r. 2016
	r. 2017

	Kopírovací a grafický papier
	50
	60
	62,1
	51,3

	Počítače a monitory
	33
	53,1
	65,2
	85,5

	Vozidlá a dopravné služby
	17,9
	34,4
	35,8
	64,2


7. Vyhodnotenie uplatňovania dobrovoľných schém a ďalších nástrojov v procese verejného obstarávania
7.1 Verejné obstarávanie a environmentálne označovanie typu I

V rámci monitorovania zeleného verejného obstarávania v Slovenskej republike sa sleduje 
i obstarávanie/nákup produktov s environmentálnym označovaním typu I a to:
(i) environmentálna značka EÚ (EU Ecolabel), 

(ii) národná environmentálna značka (Environmentálne vhodný produkt) 

(iii) ďalšie národné environmentálne značky (Škandinávska labuť, Modrý Anjel, Ekologicky šetrný výrobek).

Produkty označené európskou environmentálnou značkou „EU Ecolabel“ boli verejnými obstarávateľmi obstarané/nakúpené celkovo v 663 zákazkách/nákupoch v celkovej hodnote 
1 231 090,24 EUR bez DPH. Z celkového počtu zákaziek bolo značkou „EU Ecolabel“ označených takmer 96% tovarov a približne 4% služieb. Tovary označené národnou environmentálnou značkou „Environmentálne vhodný produkt“ verejní obstarávatelia obstarali/nakúpili v rámci 134 zákaziek v celkovej hodnote 464 149,59 EUR bez DPH. Produkty označené národnou environmentálnou značkou Českej republiky „Ekologicky šetrný výrobek“ verejní obstarávatelia obstarali/nakúpili celkovo v 293 zákazkách/nákupoch v celkovej hodnote 288 590,83 EUR bez DPH pričom v 90% to bol nákup/zákazky na dodanie tovaru a v 10% na poskytnutie služieb. V rámci zeleného verejného obstarávania sa v roku 2017 využili okrem spomínaných troch aj iné národné schémy pre environmentálne označovanie, a to nemecký „Modrý anjel“ (v celkovom počte zákaziek 37 na nákup/dodanie tovarov v hodnote 24 347,94 EUR bez DPH), severská „Škandinávska labuť“ (v celkovom počte zákaziek 70 na nákup/dodanie tovarov v hodnote 70 064,37 EUR bez DPH). Podrobné výsledky dokumentuje príloha č. 3.
Podiel v počte zákaziek s environmentálnym označovaním typu I tvoril na všetkých zelených zákazkách 15,52%. 

7.2 Verejné obstarávanie a energetická efektívnosť 

Uplatňovanie požiadavky na energetickú efektívnosť sa v rámci monitorovania úrovne uplatňovania zeleného verejného obstarávania hodnotilo prostredníctvom požiadavky na nákup/obstarávanie tovaru s energetickým štítkom v energetickej triede min. A a tiež tovaru so značkou Energy Star. Obstarávanie tovaru v energetickej triede min. A sa uplatnilo pri 862 zákazkách/nákupoch verejných obstarávateľov v celkovej hodnote 1 355 399,77 EUR bez DPH. Ústredné orgány štátnej správy a im podriadené organizácie zrealizovali spolu 651 zákaziek/nákupov v celkovej hodnote 622 975,58 EUR bez DPH s uplatnením tohto aspektu a samosprávne kraje, nimi zriadené inštitúcie, mestá a mestské časti zrealizovali spolu  211 zákaziek/nákupov v celkovej hodnote 732 424,19 EUR bez DPH. Zároveň sa v roku 2017 zrealizovalo celkovo 502 nákupov/zákaziek na tovary so značkou Energy Star v celkovej hodnote 2 438 240,98 EUR bez DPH, pričom ústredné orgány štátnej správy a im podriadené organizácie zrealizovali spolu 369 zákaziek/nákupov v celkovej hodnote 2 258 897,24 EUR bez DPH s uplatnením tohto aspektu a samosprávne kraje, nimi zriadené inštitúcie, mestá a mestské časti zrealizovali spolu  133 zákaziek/nákupov v celkovej hodnote 179 343,74 EUR bez DPH, ako dokumentuje príloha č.3.
Podiel v počte zákaziek na tovary označené energetickým štítkom min. triedy A alebo so značkou Energy Star tvoril na všetkých zelených zákazkách 17,69%.

7.3 Verejné obstarávanie a systémy manažérstva environmentu

Pri monitorovaní zeleného verejného obstarávania sa tiež sledovalo či boli v rámci procesu verejného obstarávania uplatnené opatrenia environmentálneho riadenia, resp. požiadavka verejných obstarávateľov pri dodávateľoch tovarov, poskytnutých služieb alebo uskutočnených stavebných prác na zavedený systém manažérstva environmentu (EMS) podľa:
1. normy ISO 14001: takáto požiadavka sa uplatnila v 1 195 zákazkách v celkovej hodnote 95 102 361,15 EUR bez DPH. Ústredné orgány štátnej správy a im podriadené organizácie zrealizovali spolu 824 zákaziek/nákupov v celkovej hodnote 80 642 564,23 EUR bez DPH s uplatnením dôkazu systému environmentálneho manažérstva a samosprávne kraje, nimi zriadené inštitúcie, mestá a mestské časti zrealizovali 371 zákaziek/nákupov v celkovej hodnote 14 459 796,92 EUR bez DPH, pri ktorých vyžadovali dôkaz o uplatnení systému manažérstva environmentu. Konkrétne čísla pre tovary, služby a stavebné práce dokumentuje príloha č.3.
2. nariadenia Európskeho parlamentu a Rady (ES) č. 1221/2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS): celkovo sa uplatnila v 34 zákazkách v celkovej hodnote 954 100,02 EUR bez DPH. Ústredné orgány štátnej správy a im podriadené organizácie zrealizovali takýchto zákaziek/nákupov spolu 27 v celkovej hodnote 930 456,5 EUR bez DPH a samosprávne kraje, nimi zriadené inštitúcie, mestá a mestské časti 7 zákaziek/nákupov v celkovej hodnote 23643,52 EUR bez DPH. Konkrétne čísla pre tovary, služby a stavebné práce dokumentuje príloha č.3.
Podiel v počte zákaziek, ktorých dodávateľ mal zavedený EMS podľa normy ISO 14001 alebo bol registrovaný v schéme EMAS tvoril na všetkých zelených zákazkách 15,94%.
Záver

Strategický cieľ dosiahnuť 50 %-ný podiel zrealizovaných zelených zákaziek orgánmi štátnej správy z celkového objemu nimi uzatvorených zmlúv pre vybrané skupiny produktov stanovený v Národnom akčnom pláne pre zelené verejné obstarávanie 
v Slovenskej republike na roky 2016 – 2020 nebol v roku 2017 po vyhodnotení údajov získaných od subjektov zapojených do procesu monitorovania úrovne uplatňovania zeleného verejného obstarávania dosiahnutý. 
Zelené zákazky sa svojim počtom podieľali na všetkých zákazkách vo verejnom obstarávaní iba 3,25%-ami (indikátor 1) a svojou hodnotou iba 6,43%-ami (indikátor 2). V porovnaní s  rokom 2016 bol zaznamenaný pokles v prípade oboch indikátorov – v počte zákaziek (indikátor 1) ide pokles o 0,25 percentuálneho bodu a v hodnote zákaziek (indikátor 2) o pokles o 1,47 percentuálneho bodu. Na úrovni ústredných orgánov štátnej správy indikátor 1 poklesol o 4,24 percentuálneho bodu a indikátor 2 o 1,5 percentuálneho bodu v porovnaní s výsledkami za rok 2016. Na úrovni samosprávnych krajov vzrástol indikátor 1 o 2,67 percentuálneho bodu a indikátor 2 poklesol o 3,18 percentuálneho bodu.
Na celkový výsledok monitorovania za rok 2017 mala vplyv nízka úroveň zapojenia oslovených subjektov, resp. nízka úroveň návratnosti vyplnených dotazníkov, ktorá dosiahla úroveň iba 25,3%. Nízka úroveň návratnosti dotazníkov bola zaznamenaná zo strany samosprávnych krajov a miest, pri návratnosti ktorých bola dosiahnutá úroveň iba 16,07%, čo je možné zhodnotiť ako dôsledok skutočnosti, že uplatňovanie princípov zeleného verejného obstarávania je samosprávnym krajom a obciam na základe uznesenia vlády Slovenskej republiky č. 590/2016 iba odporúčané. Úroveň návratnosti dotazníkov zo strany ústredných orgánov štátnej správy bola v roku 2017 vyššia ako v prípade samosprávnych krajov a obcí, a to na úrovni 48,89%, stále však nízka vzhľadom na povinnosť vyplývajúcu z uznesenia vlády Slovenskej republiky č. 590/2016. Zvýšený tlak na zapojenie všetkých relevantných subjektov do procesu monitorovania by umožnil hodnotiť vzorku, ktorá by zodpovedala, resp. aspoň by sa priblížila skutočnej hodnote a počtu zákaziek na Slovensku. Nízka úroveň návratnosti vyplnených dotazníkov je tiež dôsledkom administratívnej záťaže, ktorá je spojená so získavaním údajov potrebných na vyplnenie dotazníka. Táto skutočnosť ovplyvňuje nielen návratnosť dotazníkov, ale i neúplnosť poskytnutých údajov či poskytnutie údajov iba na základe odhadov. Ako uvádza Inštitút environmentálnej politiky, analytický útvar Ministerstva životného prostredia Slovenskej republiky, vo svojej analýze pod názvom „Ako šetriť životné prostredie a peniaze cez zelené verejné obstarávanie“
, monitorovanie zeleného verejného obstarávania by bolo efektívnejšie keby existovala jednotná evidencia zelených zákaziek v jednotlivých typoch obstarávania a keby evidencia zelených zákaziek nebola natoľko závislá od zadávateľa, ktorý si pred voľbou zeleného obstarávania musí naštudovať špecifiká jednotlivých zelených produktov. Uvedené by v praxi prispelo k zvýšenej informovanosti zadávateľov o možnostiach uplatňovania zeleného verejného obstarávania ako aj k zjednodušeniu samotného procesu zadávania zákazky s uplatnením environmentálnych charakteristík. Kľúčom k úspechu v tejto oblasti je úzka spolupráca medzi relevantnými inštitúciami v oblasti zeleného verejného obstarávania v záujme zjednodušenia procesu zadávania zákaziek ako aj vhodného nastavenia evidencie údajov o zelených zákazkách, ktorá v súčasnom období intenzívne prebieha. 
Na nízku úroveň uplatňovania zeleného verejného obstarávania tiež negatívne vplýva nestabilita personálnych zdrojov a častá fluktuácia pracovníkov vo verejnej správe zodpovedných za oblasť verejného obstarávania. Noví pracovníci nielenže často nedisponujú komplexnými informáciami o odovzdanej agende od predchádzajúceho zamestnanca (čo ovplyvňuje kvalitu poskytovaných údajov pre účely monitorovania), ale v mnohých prípadoch ani základnými vedomosťami o zelenom verejnom obstarávaní a možnostiach jeho uplatňovania, čo v skutku predurčuje opomínanie uplatňovania týchto princípov v praxi. Zlepšenie existujúceho stavu v uplatňovaní environmentálnych aspektov vo verejnom obstarávaní možno dosiahnuť prostredníctvom kontinuálneho vzdelávania a zvyšovania informovanosti verejných obstarávateľov a obstarávateľov o konkrétnych prínosoch  zeleného verejného obstarávania a možnostiach uplatňovania environmentálnych charakteristík a ich správnej aplikácii v praxi. Aj naďalej budeme vyvíjať úsilie o zapojenie vyššieho počtu relevantných subjektov do aktivít zameraných na zvýšenie povedomia o zelenom verejnom obstarávaní prostredníctvom účasti týchto subjektov na seminároch o zelenom verejnom obstarávaní ako i distribúciou vzdelávacích materiálov a realizáciou ďalších podporných aktivít zameraných na šírenie povedomia o možnostiach zeleného nákupu.
Dlhodobo nízku úroveň uplatňovania zeleného verejného obstarávania v Slovenskej republike hodnotíme aj ako dôsledok finančných obmedzení vo verejnej správe, ktoré vedú k tomu, že pri nákupoch sa nepreferujú environmentálne výrobky a služby, resp. sa uprednostňujú necertifikované environmentálne výrobky a služby, ktoré sú z pohľadu nákladov vo fáze obstarania (čiže z pohľadu počiatočnej investície) stále cenovo dostupnejšie a držia si stabilnú pozíciu na trhu najmä vďaka nízkej cene. Inštitút environmentálnej politiky však vo svojej analýze zameranej na nákladovosť a dostupnosť zeleného verejného obstarávania poukázal, že celkové náklady obstarávania environmentálne šetrnejšieho papiera či osobných áut nemusia byť pre štát vyššie a pozitívne sa odrazia na životnom prostredí, zatiaľ čo dostupné notebooky a obrazovky už v súčasnosti spĺňajú environmentálne normy, preto ich už teraz možno považovať za zelené. A to aj napriek tomu, že existuje priestor pre ďalšie sprísňovanie limitov. Analýza poukázala, že obstarávanie na „zeleno“ je z hľadiska nákladovosti a dostupnosti produktov na trhu v troch vybraných produktových skupinách – Kopírovací a grafický papier, Kancelárske IT zariadenia, Vozidlá a dopravné služby – realizovateľné aj v podmienkach Slovenskej republiky. Analýza zdôraznila, že slovenský trh je už teraz pripravený na rozširovanie zeleného verejného obstarávania, ktoré bude s technologickým pokrokom čoraz viac ekonomicky výhodné. Dostupnosť ekologickej alternatívy bola vo všetkých troch skúmaných skupinách dobrá a možno predpokladať, že dopyt si v budúcnosti bude vytvárať ešte širšiu ponuku alternatívnych tovarov. S rýchlym technologickým vývojom tiež bude klesať cena environmentálne priaznivých tovarov, najmä áut na alternatívny pohon. O tom, že zákazky v týchto troch produktových skupinách je možné na Slovensku zrealizovať ako zelené a že existuje potenciál zvyšovať ich podiel na celkovom počte zákaziek napokon naznačujú aj výsledky monitorovania, ktoré poukazujú, že uvedené tri produktové skupiny dosiahli v roku 2017 v porovnaní s rokom 2016 významný percentuálny podiel či už v počte zelených zákaziek na celkovom počte zákaziek, ale aj v hodnote zelených zákaziek na celkovej hodnote zákaziek (tabuľka č. 6 a tabuľka č. 8). Možno odôvodnene očakávať, že tento podiel bude naďalej rásť v prospech čoraz väčšieho zastúpenia zelených zákaziek. 
Vychádzajúc z výsledkov analýzy Inštitútu environmentálnej politiky a s cieľom byť ostatným dobrým príkladom environmentálneho správania sa verejnej inštitúcie, Ministerstvo životného prostredia Slovenskej republiky koncom apríla 2018 upravilo svoj interný predpis, ktorým sa upravuje postup pri verejnom obstarávaní tak, aby v procesoch verejného obstarávania v troch predmetných produktových skupinách boli povinne integrované environmentálne charakteristiky. Vzhľadom na to, že presadzovanie myšlienky zeleného nákupu sa v súčasnosti javí oveľa jednoduchšie v podmienkach verejných inštitúcií a orgánov ako v súkromnom sektore (a to i napriek tomu, že zelené nakupovanie môže byť prínosom pre obstarávateľa v podobe zvýšenia jeho kreditu tak medzi kooperujúcimi subjektmi ako aj medzi konkurenciou, ale i v očiach verejnosti), Ministerstvo životného prostredia Slovenskej republiky týmto vyjadruje vieru, že takéto alebo podobné opatrenia príjmu aj ostatné ministerstvá, ústredné orgány štátnej správy, samosprávne kraje a obce. Je v záujme Ministerstva životného prostredia Slovenskej republiky smerovať a rozvíjať zelené verejné obstarávanie v podmienkach Slovenskej republiky takým spôsobom, aby naň na jednej strane verejní obstarávatelia nahliadali ako dostupný a ľahko aplikovateľný nástroj poskytujúci verejným obstarávateľom významné benefity, a na strane druhej, aby ho vnímali ako nástroj podporujúci udržateľné modely výroby a spotreby, stimulujúci vývoj konkurencieschopných inovačných environmentálnych výrobkov a  služieb s významným vplyvom na životné prostredie i zdravie obyvateľstva v podmienkach Slovenskej republiky. 

